b'\n_START_ARTICLE_\nAttila Csihar\n_START_SECTION_\nPrimers anys\n_START_PARAGRAPH_\nCsihar va n\xc3\xa9ixer a Budapest, Hongria el 29 de mar\xc3\xa7 de 1971. Durant la seva infantesa estava fascinat per la m\xc3\xbasica, i a casa passava llargues estones cantant can\xc3\xa7ons d\'Iron Maiden i Black Sabbath. A 14 anys es va unir a l\'equip de waterpolo local i un company li va parlar d\'un amic que tocava la guitarra, de nom Tam\xc3\xa1s Buday. Fou l\'any seg\xc3\xbcent i amb prou feines amb 15 anys, que Csihar i Buday varen fundar la banda Tormentor, conjuntament amb el baixista Gy\xc3\xb6rgy Farkas i el bateria M\xc3\xa1rton Dubecz. Altres bandes com Swans, Coil, Current 93, Einst\xc3\xbcrzende Neubauten, Laibach o Skinny Puppy, descobertes durant la seva adolesc\xc3\xa8ncia, esdevindrien una gran influ\xc3\xa8ncia en els seus projectes posteriors._NEWLINE_El 1987, i despr\xc3\xa9s de participar en alguns concursos musicals a Hongria amb p\xc3\xa8ssims resultats, Tormentor va publicar el seu primer enregistrament, la demo The Seventh Day of Doom. L\'any seg\xc3\xbcent va veure la llum el seu segon enregistrament, Anno Domini, i el 1990 la banda va anunciar la seva dissoluci\xc3\xb3. Csihar va fundar llavors la banda de dark ambient Plasma Pool, conjuntament amb el teclista Istv\xc3\xa1n Zilahy i el bateria L\xc3\xa1zl\xc3\xb3 Kuli. \xc3\x89s en aquesta \xc3\xa8poca que va comen\xc3\xa7ar a consumir drogues.\n_START_SECTION_\nAborym\n_START_PARAGRAPH_\nEl 1998 es va reincorporar a l\'escena del metall extrem, participant com a vocalista convidat en l\'\xc3\xa0lbum Kali Yuga Bizarre de la banda italiana Aborym. Tamb\xc3\xa9 va recuperar el contacte amb els membres de Mayhem amb els quals va col\xc2\xb7laborar en un concert a Mil\xc3\xa0, cantant  la can\xc3\xa7\xc3\xb3 \xc2\xabFrom the dark past\xc2\xbb. L\'any seg\xc3\xbcent es va anunciar que seria el vocalista oficial de Aborym despr\xc3\xa9s de la sortida de l\'anterior cantant, Yorga SM. L\'any seg\xc3\xbcent va refundar Tormentor amb una nova formaci\xc3\xb3. El gener de 2001 es va publicar el primer \xc3\xa0lbum de Aborym amb Csihar de vocalista oficial, Fire Walk With Us, i el setembre la discogr\xc3\xa0fica Avantgarde Music va llan\xc3\xa7ar Recipe Ferrum!, l\'\xc3\xbaltim \xc3\xa0lbum d\'estudi de Tormentor._NEWLINE_El 2002 Csihar va ser detingut a Treviso (It\xc3\xa0lia) per la possessi\xc3\xb3 de 158 pastilles d\'\xc3\xa8xtasi i una petita quantitat d\'haixix. L\'any seg\xc3\xbcent Aborym va publicar el seu tercer \xc3\xa0lbum, With No Human Intervention. El 2005 Csihar va decidir abandonar la banda i fou substitu\xc3\xaft pel vocalista Prevalgui Evil, tot i que va col\xc2\xb7laborar en un dels temes del disc seg\xc3\xbcent, Generator.\n_START_SECTION_\nAltres projectes\n_START_PARAGRAPH_\nL\'any 1999 va gravar amb Emperor una versi\xc3\xb3 de la can\xc3\xa7\xc3\xb3 \xc2\xabFuneral Fog\xc2\xbb, inclosa a l\'\xc3\xa0lbum A Tribute to Mayhem: Originators of the Northern Darkness._NEWLINE_El 2003 Csihar es va unir a la banda noruega de metall extrem Keep of Kalessin, conjuntament amb el percussionista Frost. L\'any seg\xc3\xbcent es va publicar l\'EP Reclaim, i poc despr\xc3\xa9s els dos m\xc3\xbasics van abandonar el grup perqu\xc3\xa8 estaven massa ocupats amb els seus respectius projectes._NEWLINE_Despr\xc3\xa9s de col\xc2\xb7laborar amb Sunn O))), Csihar va formar projectes paral\xc2\xb7lels amb els seus membres, com Grave Temple, Burial Chamber Trio i Pentemple. El 2008 va crear un projecte en solitari de dark ambient anomenat Void Ov Voices (altrament VoV), que va presentar en directe fent de teloner del grup Ulver durant una gira per Europa. En aquest projecte canta i toca ell tot sol tots els instruments, principalment sintetitzadors, i utilitza t\xc3\xa8cniques de live-sampling i loops de la seva pr\xc3\xb2pia veu._NEWLINE_Attila Csihar tamb\xc3\xa9 ha estat el convidat especial a concerts de bandes com Enslaved (fent un tribut a Euronymous), Shining, Current 93, Dissection o 1349, entre d\'altres._NEWLINE_A principis de mar\xc3\xa7 i principis d\'abril de 2010, Csihar va fer una triple actuaci\xc3\xb3 en el Inferno Metal Festival: va col\xc2\xb7laborar amb Jarboe, va actuar amb Mayhem i va presentar en viu a Noruega el projecte Void Ov Voices._NEWLINE_D\'en\xc3\xa7\xc3\xa0 el 2016 \xc3\xa9s el vocalista del supergrup internacional Sinsaenum.\n_START_SECTION_\nEstil\n_START_PARAGRAPH_\nL\'autor Ian Christe ha qualificat el seu estil vocal d\'oper\xc3\xadstic. En aquest sentit, a principis dels anys 90 i abans d\'incorporar-se a Mayhem, Csihar va assistir durant 6 mesos a classes de cant oper\xc3\xadstic. Uns 10 anys m\xc3\xa9s tard, mentre participava a l\'\xc3\xb2pera rock Jesus Christ Superstar fent de Caiphas, el sacerdot que sacrifica Jes\xc3\xbas, va con\xc3\xa8ixer una mestra amb qui va estudiar 2 anys m\xc3\xa9s de cant._NEWLINE__NEWLINE_La motivaci\xc3\xb3 art\xc3\xadstica principal de Csihar \xc3\xa9s l\'experimentaci\xc3\xb3. El 2007, durant una instal\xc2\xb7laci\xc3\xb3 art\xc3\xadstica que va propiciar l\'EP Oracle de Sunn O))), va cantar tancat dins d\'un ta\xc3\xbct. Segons les seves paraules:_NEWLINE_Angl\xc3\xa8s: "I stopped limiting myself both creatively and as a listener, I think. These days I just divide between music that connects with me and music that doesn\xe2\x80\x99t, which leaves it quite open for what influences me and what I can do with my music and what I listen to."_NEWLINE_Catal\xc3\xa0: "Vaig deixar de limitar-me com a creador i com a oient, penso. Avui dia nom\xc3\xa9s distingeixo entre m\xc3\xbasica que connecta amb mi i m\xc3\xbasica que no, cosa que d\xc3\xb3na molt de marge a all\xc3\xb2 que m\'influeix i all\xc3\xb2 que puc fer amb la meva m\xc3\xbasica i el que escolto."_NEWLINE_Les lletres que escriu Csihar s\xc3\xb3n un reflex dels seus interessos, que inclouen les civilitzacions antigues i l\'esoterisme. El primer \xc3\xa0lbum de Mayhem del qu\xc3\xa8 Csihar va escriure les lletres fou Ordo Ad Chao, i aquestes tracten temes filos\xc3\xb2fics com la teoria del caos, els fen\xc3\xb2mens OVNI i fins i tot el cas Roswell. L\'\xc3\xa0lbum de Tormentor Recipe Ferrum! cont\xc3\xa9 tamb\xc3\xa9 lletres escrites per Csihar, i tracten temes com el folklore hongar\xc3\xa8s, les titelles K\xc3\xa1sperle i la pel\xc2\xb7l\xc3\xadcula Feh\xc3\xa9rl\xc3\xb3fia. L\'\xc3\xa0lbum de Sunn O))) Monoliths & Dimensions cont\xc3\xa9 la can\xc3\xa7\xc3\xb3 \xc2\xabBig Church (Megszents\xc3\xa9gtelen\xc3\xadthetetlens\xc3\xa9gesked\xc3\xa9seitek\xc3\xa9rt)\xc2\xbb. Aquest t\xc3\xadtol va ser triat espec\xc3\xadficament per Csihar perqu\xc3\xa8 \xc3\xa9s una de les paraules m\xc3\xa9s llargues de la llengua hongaresa, de dif\xc3\xadcil traducci\xc3\xb3 a l\'angl\xc3\xa8s._NEWLINE_Durant les seves actuacions, Csihar acostuma a anar disfressat. En alguns concerts ha portat una mena de sac amb branques al cap, per tal d\'assemblar-se a un arbre, ja que la naturalesa el fascina i \xc3\xa9s vegetari\xc3\xa0.'